Papersnake/gushiwen huggingface dataset:
故经略华文赵郎中崇宪挽章三首 其一
曹彦约（宋代）

国是归宗相，儒科看嫡传。与时常落落，持论极拳拳。

柄用无韩范，师承有涧瀍。衣冠何足论，父子世称贤。
望海潮·彩筒角黍
佚名（宋代）

彩筒角黍，兰桡画舫，佳时竟吊沅湘。古意未收，新愁又起，断魂沅水茫茫。堪笑又堪伤。有临皋仙子，连璧檀郎。暗约同归，远烟深处弄沧浪。倚楼魂已飞扬。共偷挥玉箸，痛饮霞觞。烟水无情，揉花碎玉，空馀怨抑凄凉。杨谢旧遗芳。算世间纵有，不恁非常。但看芙蓉并蒂，他日一双双。
题翰林东阁前小松
元稹（唐代）

檐碍修鳞亚，霜侵簇翠黄。唯馀入琴韵，终待舜弦张。
开元观闲居，酬吴士矩侍御三十韵（十八时作）
元稹（唐代）

静习狂心尽，幽居道气添。神编启黄简，秘箓捧朱签。

烂熳烟霞驻，优游岁序淹。登坛拥旄节，趋殿礼胡髯。

醮起彤庭烛，香开白玉奁。结盟金剑重，斩魅宝刀铦。

禹步星纲动，焚符灶鬼詹。冥搜呼直使，章奏役飞廉。

仙籍聊凭检，浮名复为占。赤诚祈皓鹤，绿发代青缣。

虚室常怀素，玄关屡引枮。貂蝉徒自宠，鸥鹭不相嫌。

始悟身为患，唯欣禄未恬。龟龙恋淮海，鸡犬傍闾阎。

松笠新偏翠，山峰远更尖。箫声吟茂竹，虹影逗虚檐。

初日先通牖，轻飔每透帘。露盘朝滴滴，钩月夜纤纤。

已得餐霞味，应嗤食蓼甜。工琴闲度昼，耽酒醉销炎。

几案随宜设，诗书逐便拈。灌园多抱瓮，刈藿乍腰镰。

野鸟终难絷，鹪鹩本易厌。风高云远逝，波骇鲤深潜。

邸第过从隔，蓬壶梦寐瞻。所希颜颇练，谁恨突无黔。

思拙惭圭璧，词烦杂米盐。谕锥言太小，求药意何谦。

语默君休问，行藏我讵兼。狂歌终此曲，情尽口长箝。
渔家傲·灯火已收正月半
王安石（宋代）

灯火已收正月半，山南山北花撩乱。闻说洊亭新水漫，骑款段，撩云入坞寻游伴。
却拂僧床褰素幔，千岩万壑春风暖。一弄松声悲急管，吹梦断，西看窗日犹嫌短。
朱寅仲写杏林春意图为内相素轩公题
童轩（明代）

何人貌此春意图，杏花照眼红模糊。滇城朱氏称好手，点染自谓当时无。

初疑桃源在人境，溪水无风明似镜。落红满岸误渔船，不见秦人来问讯。

复疑金谷桃李春，东风红紫几回新。豪华转首成消歇，不见花前劝酒人。

摩挲细认久乃得，知是匡庐董仙宅。门外青山万仞高，香炉五老森罗列。

天然一段幽奇趣，金削芙蓉隔旧世。个中茅屋几人家，流水閒云自来去。

飞岚掩翠望中迷，古木寒藤夹岸垂。抱琴来访者谁子，径度不避溪桥危。

苍苔白石连松岛，五陵游侠经过少。门静常时下鹿群，溪晴几见飞鸥鸟。

先生开窗心澹如，手摊一卷岐黄书。平生有志在经济，不作良相为良医。

活人不取青蚨直，种杏成林还自适。年年花发正春风，一片朝霞绚晴日。

朝霞一片树头红，赤城彷佛遥相通。从来种德知多少，但见春深子满丛。

实成更有于菟守，不似邻园杂花柳。綵云遮户最宜诗，香雪扑帘堪对酒。

先生一去经几霜，画图高行至今扬。苏耽橘井应同调，王母桃花可并芳。

文章内相耽清致，购图不惜千金费。高堂相对澹忘情，移得山林在城市。
可山
释惟一（宋代）

三拜起来依位立，孤高不与众峰齐。
自从得髓归来后，便见乾坤宇宙低。
琼楼
丘逢甲（清代）

琼楼缥缈玉人家，曾听灵璈醉碧霞。残月五更仙梦醒，空山翠羽咒梅花。
宿严陵
权德舆（唐代）

身羁从事驱征传，江入新安泛暮涛。

今夜子陵滩下泊，自惭相去九牛毛。
立春帖子·皇帝阁
周必大（宋代）

淑气潜飞玉管灰，无情草木得先知。
一如圣主行仁政，晨发岩廊夕海涯。
冯县丞墨花
曾几（宋代）

君持松煤与研滴，惨澹不言生百物。
胸中自无俗子韵，落笔乃有此气骨。
江梅正尔不施丹，为我拂拭为清寒。
一枝早晚到窗几，定作月影横斜看。
奉送太古归旧隐
沈辽（宋代）

前年姚令下阳羡，老夫为赋铜官山。飘飘道人今复往，有如孤云谁可攀。

三尺古琴膝上弹，一杯龙水刀无环。药囊空空何所有，独抱冲气参人寰。

人生富贵无金丹，须臾白骨凋朱颜。何为愁苦强作乐，逍遥不去烟霞间。

吾昔东游岂无意，腰下铜章初不关。至今山水尚可想，断梦时向荆溪还。

安得此身如白鹤，飞与道人天外闲。路逢仙友若相问，为道绿发今斓斑。
史敷文挽词
楼钥（宋代）

学问源流远，乐哉贤父兄。
人琴亡旧曲，风木怆寒声。
深痛几成毁，沉痾汔丧生。
孝恭无可憾，犹得傍佳城。
栖霞观
王庭筠（金朝）

偶寻溪水到仙宫，身世浑疑是梦中。
风动霓旌高缥缈，烟笼瑶树郁青葱。
会闻白鹤归华表，试为丹砂问葛洪。
明日维舟重相访，桃花满路失西东。
癸卯追感正月十五事
王安石（宋代）

正月端门夜，金舆缥缈中。
传觞三鼓罢，纵观万人同。
警跸声如在，嬉游事已空。
但令千载後，追咏太平功。
山台赴召
胡仲弓（宋代）

世道今如许，先生亦肯来。
一番新诏命，只是旧山台。
心事云间鹤，诗情雪后梅。
诸公兴党论，未可荐人材。
王立之以小诗送并蒂牡丹戏答二首 其二
黄庭坚（宋代）

露晞风晚别春丛，拂掠残妆可意红。多病废诗仍止酒，可怜虽在与谁同。
南乡子（沈强辅雯上出犀丽玉作胡琴，送元素还朝，同子野各赋一首）
苏轼（宋代）

裙带石榴红。却水殷勤解赠侬。应许逐鸡鸡莫怕，相逢。一点灵犀必暗通。

何处遇良工。琢刻天真半欲空。愿作龙香双凤拨，轻拢。长在环儿白雪胸。
望龟山二首 其一
张耒（宋代）

淮上风高寒日西，龟山岭下白云归。游人苦憾日已晚，青山自与云为期。

轻舟渔子犯烟去，照水白鸥窥影飞。人间不作逍遥客，老去尘埃空满衣。
江月晃重山 其二 壬寅立春
杨慎（明代）

金马九重恩谴，碧鸡二十春风。江花江草每年同。

君不见，憔悴已成翁。

白发带花休笑，紫髯说剑犹雄。欲笺心事向天公。

赊美酒，长醉玉壶中。
梅诗
王昌龄（唐代）

落落寞寞路不分，梦中唤作梨花云。
读渊明诗效其体十首 其四
李之仪（宋代）

操檄乌延府，已复十五年。年当三十馀，事事随精坚。

非惟会兴灵，兼欲还幽燕。谁知今白首，狱吏辄差肩。
秋日杂咏
张宝森（清代）

水漾秋光卵色天，夕阳明灭起炊烟。疏花似穗曾相识，新月如弓绝可怜。

欲醉翻思缸面酒，不归空问橛头船。今宵短梦知何处，绿水桥西老屋边。
二月二日
晁说之（宋代）

柳花多情不肯新，可怜失尽汉家春。
二年不识挑生菜，万国谁知有杀身。
群盗犹多南渡客，征鸿难问北归人。
始知前日一樽酒，上帝升平与尔亲。
春日书事呈历阳县苏仁仲八首
王之道（宋代）

芳草池塘处处佳，竹篱茅屋野人家。
清明过了桃花尽，颇觉春容属菜花。
【双调】楚天遥过清江引
薛昂夫（元代）

花开人正欢，花落春如醉。春醉有时醒，人老欢难会，一江春水有，万点杨花坠。谁道是杨花？点点离人泪！
回首有情风万里，渺渺天无际。愁共海潮来，潮去愁难退，更那堪晚来风又急！
屈指数春来，弹指惊春去。蛛丝网落花，也要留春住。几日喜春晴，几夜愁春雨。六曲小山屏，题满伤春句。
春若有情应解语，问着无凭据。江东日暮云，渭北春天树，不知那答儿是春住处？
有意送春归，无计留春住。明年又着来，何似休归去？桃花也解愁，点点飘红玉。目断楚天遥，不见春归路。
春若有情春更苦，暗里韶光度。夕阳山外山，春水渡傍渡，不知那答儿是春住处？
十一日咏梅
张九成（宋代）

一年胜事又相亲，数树寒香巧斗新。
拥鼻独来江上晚，行吟忽斗渡头春。
孤标不入千花伴，冷艳初无一点尘。
翻笑渊明太多可，千秋作好菊花人。
梅花
陆游（宋代）

春信今年早，江头昨夜寒。
已教清彻骨，更向月中看。
题新淦刘贞女传
郭彦章（宋代）

百年节义仗英豪，一死翻怜女子高。
不敢高歌题卷上，转喉恐触旧官曹。
集杜句赠胡三良医 其二
边贡（明代）

卿到朝廷说老翁，秋来相顾尚飘蓬。钓竿欲拂珊瑚树，未掣鲸鱼碧海中。
微子庙
祖无择（宋代）

亿兆夷人困独夫，惟君先见得良图。为仁始欲扶商祚，去国终能启宋都。

鈇锧岂甘因谏死，髡钳仍免作官奴。千年庙食应无愧，知退知亡即圣徒。
白鼻騧
胡应麟（明代）

逢欢白鼻騧，驻妾青丝骑。罗带结同心，留连合欢被。

君作干将佩，侬作莫邪钩。雄雌两物巧相遇，安眠玉匣三千秋。
句
罗志仁（宋代）

冷吸蝉吭露，清摇鹤背霜。
凉轩
杜叔献（宋代）

县僻少逢迎，闲轩得创营。先秋岚气肃，涉夏竹风清。

待月诗中趣，分泉枕畔声。凭君植春柳，高节继渊明。
送言上人往见径山老十四韵
张元干（宋代）

忽辞鼓山行，便作径山去。
道人孤飞云，腰包咄嗟具。
两边兄弟间，杨岐一条路。
禅许众人参，院要大家住。
无是亦无非，何喜复何怒。
同粥鼓斋钟，等灯笼露柱。
佛眼接竹庵，云门透圆悟。
尔则有师承，心共成佛祖。
可笑世上儿，妄念分毁誉。
石火电光中，异竟什麽处世哲学。
所得能几多，造业不知数。
生死到头来，请问末后句。
穷汉未必穷，富汉岂真富。
入门相见时，此话莫错举。
鹧鸪天（中秋赏月和宋卿）
倪稱（宋代）

萧瑟西风万里秋。暮云收尽月华流。偶然北海清尊满，况是西山爽气浮。

登翠岭，更溪游。素光何处不清幽。悬知明岁君思我，今夕欢娱可罢休。
解机政得请题归舟
袁说友（宋代）

浮沉宦海笑童颠，好上鸱夷老子船。
今日君恩赐骸骨，半篙秋水送归田。
古愚兄戒食
丘葵（宋代）

有美者庭花，谨毋纵牛羊。
方苞亦方折，其叶何详详。
敦笃哉吾兄，一食不我忘。
有酒既醑我，又以嘉肴将。
感兄此意厚，起奉千年觞。
何以报嘉惠，作善天聊祥。
自贻
齐己（唐代）

心中身外更何猜，坐石看云养圣胎。名在好诗谁逐去，

迹依闲处自归来。时添瀑布新瓶水，旋换旃檀旧印灰。

晴出寺门惊往事，古松千尺半苍苔。
正月五日出游作
薛福保（清代）

圣伏神徂千载外，鸾飘凤泊九州间。兼窥儒墨无门户，行尽关州费岁年。

尽日登临携旧雨，他乡风物似斜川。玉杯繁露非吾事，炳烛欢游差似贤。
念奴娇
刘一止（宋代）

小舟漂兀，犯溪烟深入，无穷寒碧。路绕莲塘浑乱眼，千顷朱朱碧碧。闻说高情，寻盟鸥鹭，爱此风标客。掀髯一笑，顿忘身世形迹。

我爱古邑风流，碧峰争秀峙，相持如掖。制锦才雄应未怕，百里文书堆积。吏散庭空，举觞邀月，饮兴何妨剧。却怜宣子，杖头才挂钱百。
次兴济感事留示冯云亭时方不理于口
冯惟敏（明代）

归骑迷荒渡，空城枕浊河。官闲公吏少，邑小弊民多。

一叹一回老，三年三度过。冯唐吾与汝，勋业近如何。
屏上晚眺
戴敏（宋代）

不能骑马趁朝班，自跨黄牛扣竹关。
无德可称徒富贵，有钱难买是清闲。
人行踯躅红边路，日落秭归啼处山。
遥望蓬莱在何许，扶桑东畔白云间。
人有画花中四伦者偶记毗陵旧诗即题其上
家铉翁（宋代）

扶疎桂树月中生，谁遣人间伴大椿。
桂欲芳时椿正老，等閒相伴八千春。
郡务稍简因得整比旧诗并连缀焚削封章繁委箧笥…乐天
元稹（唐代）

近来章奏小年诗，一种成空尽可悲。书得眼昏朱似碧，

用来心破发如丝。催身易老缘多事，报主深恩在几时。

天遣两家无嗣子，欲将文集与它谁。
梦罗一峰先生
林光（明代）

湖西两马过金牛，屈指星霜二十周。山斗英灵还接我，共将文字了春秋。
陪马守蜀山祷雨
刘攽（宋代）

丘祷亦以久，斋居先筮从。鸣驺趁残夜，触石会前峰。

箫鼓终椒奠，风霆起蛰龙。化工轻瞬息，幽贶振舂容。

洒濯埃尘绝，虚凉灏气逢。小人思学稼，即事喜年丰。
吊魏屿川
李龏（金朝）

寓形大块内，变灭如风埃。依依孤兰姿，不上黄金台。

客死古岂无，君死犹蒿莱。方君初病时，秋自京都回。

空斋数相见，书案皆寒灰。对饭不能吃，买药亲炮煨。

气劣面如削，高说尚雄瑰。破衾裹羸骨，今在古庙隈。

俛仰视所亲，旅榇惟霜苔。何人置肴豆，何人陈酒杯。

故乡那得返，义冢将就培。我成薤歌声，君闻宁不哀。
绍熙元年恭上寿圣皇太后至尊寿皇圣帝寿成皇后尊号册宝十四首 其四
郊庙朝会歌辞（宋代）

仰止皇居，九门载辟。丽日重光，非烟五色。雷动万乘，云从百辟。

咫尺重霄，鞠躬屏息。
口占
洪咨夔（宋代）

秋风已飒梧犹碧，宿雨才收稗亦花。
天着工夫供醉眼，东邻有酒不堪赊。
五言送李瑜通判润州
沈遘（宋代）

吴越千里广，故鄣临上游。江山号天险，人物自风流。

在昔为成国，于今亦大州。时平除圄守，地胜足遨游。

青嶂南朝寺，苍烟北固楼。莼鲈秋末老，行棹莫迟留。
夕阳洞
吕愿中（宋代）

怪底浮屠不宿桑，直搜岩窦意徜徉。
洞中日月未尝老，何事仙家有夕阳。
九月六日病起偶成
凌云翰（元代）

卧病经时莫叹嗟，起来犹可岸乌纱。药囊屡检看题遍，书帖重临作字斜。

秪觉风光吹白发，不知秋意满黄花。自怜江海垂纶手，却倚衡门数暮鸦。
送客偶作
温庭筠（唐代）

石路荒凉接野蒿，西风吹马利如刀。小桥连驿杨柳晚，

废寺入门禾黍高。鸡犬夕阳喧县市，凫鹥秋水曝城壕。

故山有梦不归去，官树陌尘何太劳。
怀东嘉先生因诵老坡今谁主文字公合把旌旄作十小诗奉寄 其九
喻良能（宋代）

不见我公久，摇摇动心旌。敢以一瓣香，为公罄精诚。
横江词·其四
李白（唐代）

海神来过恶风回，浪打天门石壁开。
浙江八月何如此？涛似连山喷雪来！
跋冯氏兰亭
陆游（宋代）

堂堂淮阴侯，夫岂哙等伍？放翁评此本，可作兰亭祖。
次韵平甫赠三灵山人程惟象
王安石（宋代）

家山松菊半荒芜，杖策穷年信所如。
占见地灵非卜筮，算知人贵自陶渔。
久谙郭璞言多验，老比颜含意更疏。
只欲勒成方士传，借君名姓在新书。
庚申闰月从师还自颖上，对新月独酌十三首
蔡松年（宋代）

我本山泽人，孤烟一轻蓑。
功名无骨相，雕琢伤天和。
未能遽免俗，尚尔同其波。
梧桐唤归梦，无奈秋声何。
偈颂二十三首
释云岫（宋代）

夜半金乌出，寥寥照寰宇。
两眼对青山，通身泪如雨。
送郑宣抚三首
郭印（宋代）

凛凛风霜镇玉关，文经武略自优閒。
蟠胸浩气吞云梦，盖世英名重泰山。
忧国屡形诗句里，折冲长在笑谈间。
四川父老攀依切，犹问牙樯几日还。
送程给事知越州 其二
崔公度（宋代）

朱轓所至蔼徽音，谈笑金城亿万寻。计压南夷豗狡文，官崇东万秀儒林。

过家鼓吹新仪盛，拜宠朝廷此意深。闻说钱塘连得守，非公谁慰粤人心。
边愁 其四
屠寄（清代）

榑木千年不改柯，飓风一夕忽扬波。东瀛信有桑田变，南海初无贡舶过。

犹忆陈棱开绝岛，未闻张政檄群倭。圣朝今日尊文教，蛮触纷纷奈尔何。
家兄自山南罢归献诗叙事
韩翃（唐代）

时辈已争先，吾兄未著鞭。空嗟镊须日，犹是屈腰年。

不以殊方远，仍论水地偏。襄橙随客路，汉竹引归船。

云木巴东峡，林泉岘北川。池馀骑马处，宅似卧龙边。

夜簟千峰月，朝窗万井烟。朱荷江女院，青稻楚人田。

县舍多潇洒，城楼入醉眠。黄苞柑正熟，红缕鲙仍鲜。

坐厌牵丝倦，因从解绶旋。初辞五斗米，唯奉一囊钱。

室好生虚白，书耽守太玄。枥中嘶款段，阶下引潺湲。

落照渊明柳，春风叔夜弦。绛纱儒客帐，丹诀羽人篇。

雅论承安石，新诗与惠连。兴清湖见底，襟豁雾开天。

魏阙心犹系，周才道岂捐。一丘无自逸，三府会招贤。
上巳舣舟汉口命驾凤栖成二绝句 其二
张商英（宋代）

池上澄辉冻已销，阳和巧思著花梢。残云断霭归何处，翠幰红帷遍乐郊。
皇帝閤春帖子 其三
许及之（宋代）

清台方奏五星明，又见春盘忆两京。见说黄河方混混，翠华来复始教清。
张氏快轩
释德洪（宋代）

草树分明天远大，酒阑登赏更从容。眼寒数点雁横雨，耳热一窗风度松。

光滑纸开秋色阔，淋漓墨泼暮烟浓。欲倾蛟室琼词句，试借温江卓笔峰。
谒金门（赏梅即席和洪内翰韵）
张鎡（宋代）

何许住。不属西湖烟雨。雪后偏怜香猛处。全胜开半树。

试倩暖云收贮。桃杏尽教羞妒。只把新词林下去。一春休著雨。
赠龙虎山甘道士
卫宗武（宋代）

袖携尺素书，远从上清至。
胸涵龙虎象，语带烟霞气。
千古夔牙音，指下发其秘。
为鼓桃源行，桃源何处是。
自题晚归图
龚诩（明代）

红树离离映夕晖，水天空阔雁高飞。
扁舟一个轻如叶，常载先生半醉归。
七言二首答黎教授
欧阳修（宋代）

拨瓮浮醅新酿熟，得霜寒菊始开齐。
养丹道士颜如玉，爱酒山公醉似泥。
不惜蕊从蜂采去，尚余香有蝶来栖。
莫嫌学舍官闲冷，犹得芳樽此共携。
水调歌头（次果州冯宗丞韵）
京镗（宋代）

衮衮长江水，策策晓霜风。求归得请，特地送我布帆东。出处何得轻重，去住不拘淹速，社燕与秋鸿。父老休相恋，四载愧无功。

谁知有，楼百尺，卧元龙。来从天上，一麾游戏斗牛中。闻道君王前席，见说从臣虚位，变化待鲲鸿。一笑同锦里，万事付金钟。
答王允中圣推
刘跂（宋代）

长安重行乐，寒食及佳辰。联翩出游宴，闾巷无居人。

动静各有趣，拂我朱丝尘。分将幽独心，守此濩落身。

斯岂众所然，独子何殷勤。叩门随谒入，俯仰色甚真。

从容一笑粲，不觉倾盖新。念昔各从宦，宿亳为近邻。

溢言相引重，嗟我曾未闻。乃知国宝拙，不悟王绥仁。

高谈喜未定，佳句意益珍。几有按剑感，惊怪惠好频。

子方赴吏集，朝暮旅食贫。不忍拜马足，会且扫朱门。

独肯閒见我，惟子欲何云。乃言人生世，取舍理莫均。

譬之平地水，东西南北分。感此重拜嘉，幸子长相亲。
小松
赵顺孙（宋代）

小小青松未透栏，枝枝叶叶傲霜寒。
如今正好低头看，异日冲霄仰望难。
西山漫兴 其三
周孚先（宋代）

天际罗帆诗景多，更添诗思入晴波。桥边月涌鱼翻藻，亭外风掀鹭闪荷。
岁晚
陆游（宋代）

云暗郊原雪意稠，天公似欲富来麰。
布衾岁久真如铁，讵取私怀一己忧。
缺调名（赠道友雪崖朱先生）
龚大明（宋代）

清高绝，雪崖翁。向上玄机顿观通。金鼎有丹成九转，凝然宴坐白云中。
再答和篇
韦骧（宋代）

落日山川晚鼓休，西风楼阁远烟收。清谈亹亹忘尘役，醁酒深深战暮秋。

独恨去当霜草路，不能留见菊花浮。更惭健句酬衰唱，刻烛甘输第一筹。
杨柳词四解
宋祁（宋代）

苑路黄黄隔翠霏，三眠初熟倚春晖。
枝枝柔曼皆堪爱，不分羌人拗折归。
挽萧推官
周巽（元代）

归来林下振高风，丰颊修髯见一翁。近世衣冠似公少，故家文献有谁同。

凤箫声断瑶台冷，绣斧尘生蕙帐空。几叶秋风惊别鹤，满阶夜雨续吟蛩。
次韵赵去华提干夏日杂兴七首
苏泂（宋代）

幸是安心无可病，不曾为米底须归。
养成乳鹿充神驾，散拾残云补道衣。
柳梢青
杨无咎（宋代）

目断南枝。几回吟绕，长怨开迟。雨浥风欺，雪侵霜妒，却恨离披。

欲调商鼎如期。可奈向、骚人自悲。赖有毫端，幻成冰彩，长似芳时。范端伯要余画梅四枝：一未开、一欲开、一盛开、一将残，仍各赋词一首。画可信笔，词难命意，却之不从，勉徇其请。予旧有柳梢青十首，亦因梅所作，今再用此声调，盖近时喜唱此曲故也。端伯奕世勋臣之家，了无膏梁气味，而胸次洒落，笔端敏捷，观其好尚如许，不问可知其人也。要须亦作四篇，共夸此画，庶几衰朽之人，托以俱不泯耳。乾道元年七夕前一日癸丑，丁丑人扬无咎补之书于豫章武宁僧舍。
夜月
李纲（宋代）

冰轮杳杳碾层空，独坐凄然秋色中。深院无人共清景，静闻金井落梧桐。
送游考功将漕夔门 其七
洪咨夔（宋代）

四肢谁谓可无骨，五脏自信难留寒。跂予望之不得语，但愿万里书平安。
次韵少蕴移竹于贾文元园二首 其二
苏过（宋代）

我公经纶手，胡为试盘根。忠言与嘉绩，有后期臧孙。

胸中五千卷，三岁不窥园。种德如川增，源深自潺湲。

遽辞承明庐，出备诸侯藩。仁风被草木，已觉棠阴繁。

此君况手植，伴公读书轩。未须劳越吟，寓目聊江村。

群豪争吐奇，和诗相劝敦。愧无峥嵘句，往继火陆浑。
秋山曙色图
陶安（明代）

树含晓色护林峦，重露如岚滴翠寒。猿鸟尽逢山叟惯，未尝惊怪竹皮冠。
诗二首
王恕（宋代）

忆昔韩退之，南征过吾州。
持觞看叉鱼，妙句落芳洲。
赠澄江周岐凤
钱晔（明代）

琴剑飘零西复东，旧游清兴几时同。
一身作客如张俭，四海无人是孔融。
野寺莺花春对酒，河桥风雨夜推篷。
机心尽付东流水，惟有家山在梦中。
金刚随机无尽颂 其八 净心行善分第二十三
释印肃（宋代）

莫要问前程，何方不现成。动用语默处，不欠一微针。
喜助甫少参复过郧城
王世贞（明代）

郧江星象往来频，春起南阳冬入秦。负弩迎将符节使，同舟看是角巾人。

从来侠客深然诺，岂合明时见隐沦。节度莫誇襄漾好，白茅先授九边臣。
阃下忽动归兴
陈杰（宋代）

无端佩玉更长裾，衔袖人疑表饵疏。
塞路连云痡仆马，辕门似饵叹车鱼。
那无定远封侯相，正有南涯种树书。
久客土思吾亦动，明朝满意听骊驹。
和于秘丞见召之什
释重顯（宋代）

垂垂甘自养衰残，度岁无人到竹关。
何幸文星枉嘉什，殷勤相唤出层山。
题临济所居
吕颐浩（唐代）

鸣钟列鼎心无累，茹糗羹藜乐亦全。解把穷通为一致，此生何处不超然。
挽吕东莱先生
陈孔硕（宋代）

语绝香奁坏，人非铁馨存。
罢官空数日，挟策与谁论。
丈室尘埃乱，层城草木昏。
寸心无诉处，号绝向令原。
谢罗醴陵宏材乐府见寄
曹彦约（宋代）

自别湘中首屡回，漏传春信一枝梅。
固在我老何须此，不与时同赤壮哉。
百里去思民父母，三年归作国台莱。
更将馀力哦新调，三晨篇中著意来。
送张子野秘丞知鹿邑
梅尧臣（宋代）

忽作五年别，相逢双鬓疏。
不知从此去，当见复何如。
公秫时为酒，晨庖日有鱼。
沛谯风物美，聊以乐琴书。
泰伯庙迎享送神辞三章
龚颐正（宋代）

翼翼兮新宫，兰櫋兮枅桂，
气总总兮高灵下队。君视入弦兮昔何殊于弃屣，
今复何有兮一席之壝。惠我吴人兮曷日以弭。
吁嗟君来兮我心则喜，君来不来兮我忘食事。
句 其四
张士逊（宋代）

藓壁留诗志何大，可怜太华老图南。
老僧历言往事述以志感并有赠言
华蔼（清代）

山中老僧年近百，相遇能将礼数执。高谈竟日可忘机，倚杖临风面山立。

数十年中世事移，历历言之非剿袭。守边将帅少生还，姓名屈指犹记忆。

此地由来民力艰，离乱兵荒偏不一。山川如故生灵希，感慨当年犹战惕。

于今已历五十秋，边方约略烽烟熄。流光一逝不复还，追思往事堪悲泣。

老僧只在此山中，一坞白云伴枯寂。长安多少美王孙，风采豪华如结习。

宦海茫茫未可知，人心大半多荆棘。何如野衲长幽栖，不是枯鱼慎出入。
十六夜任肇楚邀同新沙寓楼看月
何绛（明代）

皎洁珠江月，照君江上楼。閒看沙际鹤，皓皓自为俦。

远水接青汉，凉风吹素秋。当杯须尽醉，户下即东流。
坠马戏作
许景衡（宋代）

病躯自觉海天遥，瘦马谁教作意跳。也是诸侯老宾客，不妨造物恶相撩。
别家仲行得成都尉西归
程公许（宋代）

远役得佳伴，天涯还掺祛。
忧端今转甚，漫仁意何如。
落笔敏无敌，轩髯豪不除。
市桥春好在，勿共酒杯疏。
句
谢绛（宋代）

王貌闲如鹤，黄吟苦似猿。
次韵徐仲车喜董元达访之作南郭篇四韵
黄庭坚（宋代）

董侯从军来，意望名不朽。
款门拜徐公，在德不在酒。
徐公虽避俗，对客辄粲然。
耳不闻世事，时诵陶令篇。
前有樽酒行二首 其一
陆游（宋代）

虚堂雨过生凉飔，劝君一醉君勿辞。去年不知今岁事，明年万事今得知。

旧时扶床同戏儿，还乡问讯令人悲。冢丘累累在者谁，纸钱雨湿抱树枝。

君去六十有几时，更望七十何其痴。求师学道亦已迟，谢客努力从鸱夷。
社酒
陆游（宋代）

农家耕作苦，雨阳每关念。
种黍蹋麴孽，终岁勤收歛。
社瓮虽草草，酒味亦醇酽。
长歌南陌头，百年应不厌。
追咏崔奉礼小园
梅尧臣（宋代）

前此访君时，已观堂宇邃。
安知中屏开，自有幽林致。
花搴岩桂红，石擘云根翠。
正当秋风来，不见摇落意。
日得吟其间，何须去为吏。
萧参议雪中宴客朱佥判有诗因次韵
王炎（宋代）

飞花落絮自何来，勾引诗翁酌梓罍。
濯鼎有冰宜煮茗，携筇无路可寻梅。
江城琼玉逾千顷，古锦珠玑溢百枚。
闻道夜阑车马散，难窥鹤氅御风回。
寄邹秘丞同赴京师
彭汝砺（宋代）

马上梅曾赋，林边酒记赊。乾坤新帝业，山野旧人家。

自昔馀篇翰，经年五岁华。诗成无雁寄，一梦入天涯。
浪淘沙 正月廿七闻雁忆云姜
顾太清（清代）

别后数征邮。应到扬州。相思一日似三秋。恼煞雁行天上字，字字离愁。

回首忆春游。花底句留。三分春又一分休。屈指海棠开日近，不见归舟。
题扪参阁
张唐民（宋代）

讼简民淳羡小州，两衙才退似归休。一怀山果三胜酒，暮掩青峰即下楼。
送王守敬归淮南
徐贲（元代）

大江北望渺烟波，君及归时奈别何。诗卷自添新赋咏，客程还历旧经过。

芰荷浦里人家少，渔米乡中估舶多。谩有一樽相对饮，秋风又起棹郎歌。
宝安将发陈元孝金吾归自滇南过访即别
黎彭祖（明代）

相逢郁水渡，万里独还时。睹面一无语，存心两自知。

人归村暗路，鹊绕月明枝。岂念栖迟意，云山不可期。
庆宫春·重登峨眉亭感旧
刘澜（宋代）

春翦绿波，日明金渚，镜光尽浸寒碧。喜溢双蛾，迎风一笑，两情寒旧脉脉。那时同醉，锦袍湿、乌纱欹侧。英游何在，满目青山，飞下孤白。
片帆谁上天门，我亦明朝，是天门客。平生高兴，青莲一叶，从此飘然八极。矶头绿树，见白马、书生破敌。百年前事，欲问东风，酒醒长笛。
冬夜有怀柯田山人四首 其一
张元干（宋代）

闻说新居好，山樊卜筑深。药囊能济物，龟策少知音。

四海忧黔首，中原尽绿林。直须期雪屋，夜棹去相寻。
亡友潘邠老有满城风雨近重阳之句今去重阳四日而风雨大作遂用邠老之句广为三绝句 其一
谢逸（宋代）

满城风雨近重阳，无奈黄花恼意香。雪浪翻天迷赤壁，令人西望忆潘郎。
乐府杂曲 其十一 高昌
柳宗元（唐代）

曲氏雄西北，别绝臣外区。既恃远且险，纵傲不我虞。

烈烈王者师，熊螭以为徒。龙旂翻海浪，驲骑驰坤隅。

贲育搏婴儿，一扫不复馀。平沙际天极，但见黄云驱。

臣靖执长缨，智勇伏囚拘。文皇南面坐，夷狄千群趋。

咸称天子神，往古不得俱。献号天可汗，以覆我国都。

兵戎不交害，各保性与躯。
题江长信雾灵山图
余继登（明代）

玄武之精化为石，堕地幻作雾灵山。去地不知几千仞，巉岩砐砢绝人寰。

中有广硎之水黑峪之关，天为蓟门设屏蔽，不令边人饮马于其间。

谁哉当关，胡乃失守藁，厌人血溪量人首。妖氛惨淡塞垣墟，敌骑凭陵壮士走。

一战深惭正正旗，三捷敢欺明明后。西台御史李汝培，铁面皂囊何雄哉。

封书暮入明光殿，战地朝看骢马来。江君故是埋轮者，乘骢直抵关山下。

空壁萧条馀釜鬵，藏尸纵横遍原野。怒气勃勃起神羊，寒威凛凛入弹章。

至今六月山头雪，犹是当年简上霜。于戏江君谁貌汝，豸冠绣服猛如虎。

只今东有倭西有虏，潢池处处鸣桴鼓。愿君揽辔一澄清，扫尽欃枪报明主。
水调歌头·廊庙补天手
徐鹿卿（宋代）

廊庙补天手，夷夏想威名。上前张胆明目，倾倒汉公卿。二百年来章贡，前赵后萧相□，今古两豪英。四海望霖雨，可但总祥刑。

自儿时，文字里，已心倾。魁躔邈在霄汉，薄宦偶趋承。山见崆峒秀丽，水见玉虹清绝，犹愿见先生。寄语二三子，洙泗在江城。
绸缪曲送都彦良
李序（元代）

天南翔雁鸣雍雍，城头旭日光瞳眬。长眉公子绸缪客，骑马乘冰上南陌。

马蹄翩翩几千里，江汉水暖游双鲤。东风不□天上春，拂柳吹花为君喜。

绮屏桂烛开洞房，暖红霏霏明月香。三星绰约正当户，流辉照见双鸾凰。

鸾凰不惜双飞翼，天上神仙远相忆。
寄洛中诸姊
元淳（唐代）

旧国经年别，关河万里思。题诗凭雁翼，望月想蛾眉。

白发愁偏觉，归心梦独知。谁堪离乱处，掩泪向南枝。
集海棠院送梅耦长南归分得春字
吞珠（清代）

古寺白日丽，东风吹蹄轮。川红澹颜色，落砌痕犹新。

群贤会高座，送客兼送春。春既不我留，客复追红尘。

梅君都官裔，卓落洵绝伦。诗得敬亭秀，心焉愿卜邻。

今日离歌发，三叠为伤神。莺啼绿杨枝，蝶恋芳草茵。

长途远千里，橐囊仍羞贫。停鞭斜阳里，觅句应怀人。

归及宛溪绿，好寄双文鳞。
清平乐（宫词）
黄升（宋代）

深深禁篽。霁日明莺羽。风动槐龙交翠舞。恰恰花阴亭午。

一帘暖絮悠飏。金炉旋炷沈香。天子方看谏疏，内人休斗新妆。
咏梅五十首呈史尚书
释绍嵩（宋代）

古寺高楼暮倚栏，小梅零落雪欺残。
一枝带雨墙头出，乞与时人画裹看。
戊戌冬至南郊礼成庆成宴乐章四十九首 其二十八 滚绣毬
陆深（明代）

五云车，度九重。利见飞龙。耀衮章，火藻华虫。击虎敔考，凫钟鼍章逄逄。

八珍列，九鼎丰隆。尧眉扬彩舜重瞳。万国咸熙四海雍。

齐歌颂，圣德神功。
登太白楼醉歌
韩上桂（明代）

太白太白，我以一杯未乾之浊酒，酹尔万古不尽之英魂。

人生酒住初何定，蓬莱再换碧桃根。太白之星缘何来，采石之没胡为哉。

始胡醒而遽降，今胡醉而忽回。兽锦宫袍能有几，高才磊落心徒哀。

思未已，上有千寻之石壁，下有不测之江水。水荡荡以成波，山苍苍而结绮。

布锦绣于空中，散烟霞于万里。罗浮之顶恍逢君，天台之外标红云。

当年綵笔今何在，草木缥缈输灵文。鸬鹚杓，鹦鹉杯，汝生酌尽几多酒。

一斗百篇枉自雄，讽诵遗文空在口。君不记沉香亭北花发时，醉中立取清平词。

一曲未罢一曲进，徒然白璧售毁青蝇缁。又不记华阴县里骑驴日，长吏执之使勿失。

任尔霜蹄历块奇，咫尺困蹶何能逸。曾说蜀道难，何地非太行。

太真既善怨，力士更多谗。终身承宠泽，不过供奉班。

一应永王召，骨销胆易寒。不如酒逐月，纵迹青冥间。

霓光吐万丈，六鳌相往还。念此往事怀太恶，把酒洒空相对嚼。

日月经天彩未休，天赋汝生既不薄。何必悬名麒麟阁，燕然镌功亦销铄。

后庭玉树今寂寞，有美一人不可作。浩浩长江天际流，芦花落尽杨花浮。

此江若可化醽醁，与尔长消万古愁。
上辛安抚二十韵
许及之（宋代）

开辟重华旦，胚胎间世贤。云龙时际会，星凤睹争先。

天授归三杰，神谋效一编。宏谟驱固陋，馀论细雕镌。

诏旨倾胪句，山呼动奏篇。干霄须造化，惟月进班联。

有客占星次，逢人问日边。江湖烦镇抚，壤地屈盘旋。

谈笑潢池净，生成壁垒坚。丈夫真细事，馀子敢差肩。

黄屋深知切，青云宠渥骈。即归调鼎铉，少驻斸龙泉。

更治今冯翊，重归旧颍川。载涂明积雪，嗣岁卜丰年。

封殖棠阴盛，欢迎竹马鲜。恩波行处足，威誉向来传。

此独疮痍甚，方疑雨露偏。禁通邻邑粟，费减月桩钱。

斋戒逾三日，遭逢有二天。执鞭吾所慕，负弩敢驱前。
药名离合寄孙虢州 其二
孔平仲（宋代）

朴也才通贯，众安无吠狗。杞菊饭家常，山泉消昼漏。

芦雁来蔽空，青眼思朋旧。历日惊晚景，天涯情更厚。
廉上人归天台
杨亿（宋代）

旧住赤城华顶峰，桂岩芝崦白云重。
弥天曾共习凿齿，人洛因寻陆士龙。
寒烛伴吟经臘雪，雨花开讲过晨钟。
浮沤一念归心起，本寺房前见偃松。
琼林苑应制
寇准（宋代）

凤跸出重城，宸游顺物情。
槛花红蕊盛，苑树绿阴成。
雨过池塘静，风来殿阁清。
乐和尧酒满，千载乐升平。
六十岁吟
邵雍（宋代）

六十残躯鬓已斑，缪称仙术有□□。
时来孺子成功易，势去圣人为力难。
虽则筋骸精康健，奈何情意已阑珊。
着身争处明开眼，三十年来看世间。
黄山僧述古画黄山诸松见寄诗以酬之
屈大均（明代）

大师将毋永嘉僧，画松往往松飞腾。梦中吞龙知几百，吐为松树有神冯。

狂来倒吸歙溪酒，醉中鳞甲出两肘。黄山诸松最奇怪，秃笔扫来无不有。

此图十株皆逼真，尺蠖盘回苦不伸。千态万状在枝干，多横少直争轮囷。

日挥双管走奇鬼，一为生枝一枯蘖。拂水藤缠夜叉臂，凌霄花结灵鼠尾。

针芒一一如铁攒，中有风雨驱惊湍。阴森已过毕庶子，劲挺绝胜蒋长源。

大师画手老无敌，因我爱松费笔力。他时我向黄山行，偃盖株株应遍识。

会当再拜卧龙松，十旬坐卧当卧龙。剪取生绢长一丈，乞师图取归南禺。
挽程中书令三首
郑獬（宋代）

旧爱霓裳曲，翻闻薤露歌。
贤人今已矣，天道竟如何。
泉下一抔尽，人间万事多。
空馀幕中客，写泪剧悬河。
和白云庵七首·宴坐台
黄庶（宋代）

老僧坐见万物空，往往终日居此台。
破衣兀坐若枯木，山鸟不怕行莓苔。
次韵杨花二首 其二
洪适（宋代）

官路风轻落絮迷，望中高下杂游丝。糁毡拟雪春无际，只有骚人圣得知。
哀台湾 其一
张秉铨（清代）

无端劫海起波澜，绝好金瓯竟不完。阴雨谁为桑土计，忧天徒不杞人看。

皮如已失毛焉附，唇若先亡齿必寒。我是贾生真痛哭，三更拊枕泪阑干。
石湾雨作，得巩帅釆若书，约观灯
杨万里（宋代）

昨暮颠风浪打头，那知今日得安流。
元宵不为游人好，细雨先供客子愁。
病骨支离妨酒琖，诗仙招唤试灯球。
书生薄命多磨折，乐事良辰判却休。
寄山中道友三首
周文璞（宋代）

玉函捧上五云堆，着意通幽此一回。
三十年来增怅望，更无人上望仙台。
宫词
杨皇后（宋代）

绕堤翠柳忘尤草，夹岸红葵安石榴。
御水一沟清彻底，晚凉时泛小龙舟。
寄守坚觉初二僧
苏舜钦（宋代）

曾携旧书卷，来宿古禅林。方外求知性，诗中得赏音。

炉开山夜静，门掩雪天阴。杌上一寒砚，灯前三苦吟。

韵强颜汗落，句切鬓丝侵。玉就还重琢，河穷更远寻。

穴争探乳虎，沙独拣良金。字稳天星转，篇终海月沈。

唱酬同记录，得失暗规箴。木铎不徇路，薰风难和琴。

半生谁引手，中道比分襟。分野三吴阔，年华二纪深。

师方传祖印，我欲谢朝簪。岭外烟岚地，湖边云水心。

情悰张翰鲙，梦想陆机禽。松下莓苔石，何年重访临。
眉州康司马挽歌词
张九龄（唐代）

家受专门学，人称入室贤。刘桢徒有气，管辂独无年。

谪去长沙国，魂归京兆阡。从兹匣中剑，埋没罢冲天。
次韵师厚雨中昼寝忆江南饼麴酒
黄庭坚（宋代）

雨砌无车马，风帘洒静便。
忽思江外酒，准拟醉时眠。
隐几惟观化，开书屡绝编。
遥知烟渚梦，遣骑唤渔船。
和人游嵩山十二题 其三 二室道
范仲淹（宋代）

太室何森耸，少室欲飞动。相对起云霞，恍如游仙梦。

何以宠此行，行歌降神颂。
和毛君新葺囷庵船斋
苏辙（宋代）

厌居华屋住东庵，真味全胜食荠甘。
多病维摩长隐几，无心弥勒便同龛。
误游田舍空成笑，谬入僧房即欲参。
风霁不知吹有万，月明聊共影成三。
如小舫才容住，室类空囷定不贪。
拥褐放衙人寂寂，脱巾漉酒鬓鬖鬖。
画囊书帙堆窗案，药裹瓢樽挂壁蓝。
檐竹风霜曾不到，盆花蜂蝶未全暗。
公余野鹊惊初睡，宾醉佳人笑剧谈。
劝客巨觥那得避，和诗难韵不容探。
晓来霏雾连江气，冬后温风带岭岚。
去国屡成还蜀梦，忘忧惟有对公酣。
终身狥禄知何益，投檄归耕贫未堪。
借我此庵泥药灶，古书鸿宝试淮南。
水调歌头 其五 大雪登望京楼
管鉴（宋代）

南雪不到地，今雪瑞非常。堆檐平砌，晚来风定转飞扬。

浩荡乾坤无际，洗尽蛮烟瘴雾，和气遍遐荒。满眼丰年意，民共乐时康。

倚琼楼，临玉楼，举瑶觞。高吟低唱，从他减尽少年狂。

且趁明年春好，整顿雨犁风箬，归去老农桑。唤起江南梦，先到水云乡。
京中有怀何年兄
韩韬（明代）

偶闻伐木晚丁丁，海内逢人忆弟兄。万里乡书裁过雁，半生旅思倦行旌。

风尘荏苒同为客，世路崎岖独怆情。君向西江弟向越，月明何处望三城。
送临濠花仲敷归觐
董纪（明代）

蒲叶青青芦笋长，渡江游子驾楼航。不期去路成归路，却认他乡作故乡。

水涨淮河鱼正贱，花开野店酒初香。倚门望久清明近，急急还家到侍傍。
清阴堂 其二
黄裳（宋代）

方沼涵天云淡淡，长林筛日地深深。九仙山照青烟洞，先向堂中洗此心。
陪尹子渐申安礼宿香山寺
蔡襄（宋代）

二月已强半，寻春登石楼。
山光侵雨变，草色到云休。
归鸟沈岩际，行人过树头。
剥苔看石碣，因火认渔舟。
渐夜滩声恶，凭虚屋势浮。
乘閒聊自适，觞咏属吾流。
偈三十五首
释祖珍（宋代）

蔡居士，昔也恁麽来，
今也恁麽去。今昔两无殊，
去来拟何处。住住，
明明百草头，明明无生路。
故吴丞相充挽诗三首 其二
赵抃（宋代）

论道尊三事，登庸历十年。舜尝咨尔岳，说已济斯川。

太史书清德，高门继象贤。都人瞻绘像，衮服冠貂蝉。
述古
唐孙华（清代）

谗口成铄金，沉舟由积羽。苍蝇正群飞，白璧无完素。

臧仓沮孟正，伯寮诉子路。正直枉者非，妍好丑者妒。

芳兰每见锄，实以当门故。道义苟无愆，特立何足惧。

由贪而蹠廉，毁誉每错互。孔光诋王嘉，马融排李固。

孔马皆大儒，物情常向慕。一朝势利夺，颠倒迷好恶。

嗟尔名教人，毋令青史污。
擒张琏回过车槃驿
吴继澄（明代）

拟除凶丑挂征鞍，此日长缨弃等閒。何事苍冥相戏剧，令人羞向望夫山。
上湖宋余行老
毛滂（宋代）

先生吟文烦颊舌，未免诸生笑於列。
跋前疐后谁使然，只有名多磨不灭。
燕公策高思精壮，笔下辞华烂文缬。
岳阳少屈何足云，自喜江山助清绝。
墨畦笔迳久榛芜，道山初识今文伯。
凤凰池畔未归身，水晶宫里重游客。
读书不知已几世，汲古长余绠千尺。
莫贪云水供醉吟，尚有典章须粉泽。
防风山前痴病吏，自笑著书玄尚白。
蓬头承甖十年事，过眼法书今雾隔。
那知流落得依凭，天与虺聩宽辔策。
汀洲白蘋春岂许，江南日落汀洲古。
风光无恙似当时，犹与溪山相媚妩。
昔人苦吟终不尽，只今余秀当勤取。
阿房赋客旧主人，试数文章犹第五。
夜泊吴江长桥宿垂虹亭
戴良（元代）

闪闪练月宵，棱棱素秋节。舍棹上孤亭，临江候归客。

佳人殊未上，幽意为谁适。徘徊当夜半，彷佛去天尺。

仰接银河横，俯照星纬逼。直疑穹壤连，岂有人世隔。

飘飘形若蜕，眇眇思何极。居然怯风露，聊复就衾席。

亦既不成寐，将何慰兹夕。赖有同心人，连床话畴昔。
古意送张学谕尹献县三首 其一
孙绪（明代）

沧海渺无际，泰岳高无垠。谁云宇宙宽，势欲包浑沦。

美荫盈山阿，美味盈水滨。就中细幽讨，乃辨蹊与津。

由来广邈区，深藏自天真。相彼云霄客，襟怀盎如春。

结屋海山麓，丹诚对苍旻。朝望蓬莱居，暮见秦宫人。

俯首瞷人世，万象成浮沈。
天台独夜
徐凝（唐代）

银地秋月色，石梁夜溪声。谁知屐齿尽，为破烟苔行。
赠鹰猎提领刘主簿
何梦桂（宋代）

平生壮志执金吾，俛首鸾栖岂丈夫。鞲上有鹰韬有犬，上林政要打于菟。
垂慈堂木樨花
释道潜（宋代）

堂下高花屹两株，繁英碎萼巧连茹。猛香匪占春园盛，清烈仍连里巷馀。

长抱秋蟾滋夜气，偶摇风露堕阶除。根盘厚地知方壮，封植何人考厥初。
偈颂二百零五首 其一八八
释正觉（宋代）

经归藏，禅归海。稽首归依，合掌顶戴。王老师，超物外。

二十年前恁么来，而今去尽閒光彩。
食新鲊
胡奎（元代）

海鲚出银涛，长于金错刀。未书裹鲊帖，先压真珠槽。

一笑出奇味，数杯惭老饕。醉归诗有兴，坐剪烛花高。
赠柯山道士郑云谷来住沣之洞辰二首
李曾伯（宋代）

本是住山人，来作开山计。
云出元无心，有心为云累。
执柯与纫兰，如幻亦如寄。
神游有昆蓬，御风归欤是。
出游
陆游（宋代）

莫笑衰残百不能，一枝筇杖捷飞腾。
山空野火焚秦篆，日澹烟飞遍禹陵。
小浦涨潮迎钓艇，疏钟出谷送行僧。
踟蹰不觉归途晚，村落人家已上灯。
别敬侍郎
杜荀鹤（唐代）

交道有寒暑，在人无古今。与君中夜话，尽我一生心。

所向未得志，岂惟空解吟。何当重相见，旧隐白云深。
河桥晚思三首 其三
周紫芝（宋代）

秋水平堤带雨浑，小桥分港到篱根。晚来幽事亦可喜，忽有渔舟时傍门。
辛未寇莱公祠
张埴（宋代）

脱去朝衣出禁天，武陵山色识瓢仙。
匆匆岁月十数字，黯黯风烟二百年。
自古难全吹唯晚节，至今犹洌是寒泉。
几人拭目宣公笔，惆怅春秋法凛然。
句
谢凤（宋代）

两袖清风蓬岛路，一襟明月海天秋。
秋兴四首 其二
陆游（宋代）

敛尽残云见夕阳，门前䆉稏渐登场。经年都得几回醉，一雨顿惊如许凉。

耐事尚能心似铁，放歌仍忘发成霜。颐生底用从人问，此是山翁肘后方。
一翦梅（菊酒）
黎廷瑞（宋代）

小小黄花尔许愁。楚事悠悠。晋事悠悠。荒芜三径渺中洲。开几番秋。落几番秋。

不是孤芳万古留。餐亦堪羞。采亦堪羞。离骚赋罢酒新篘。醒也风流。醉也风流。
约卿宅同元白惟敬咏盆荷得前字
欧大任（明代）

华顶曾窥玉井前，燕阳还赋九花莲。秋风细洒池边石，暑气全花雨后天。

鱼戏绿波经十里，龟游清露已千年。因思溪上芙蓉馆，谁更菱歌上钓船。
跋橘帖二首 其二
洪刍（宋代）

右军一字价连城，断简残章尚典型。坐获骊珠三十九，绝胜辛苦赚兰亭。
庚戌正月三日约同舍游西湖十首 其三
杨万里（宋代）

黄金榜揭集芳园，只隔墙头便是天。西母云车寒未降，莺花作意办新年。
新开湖送孙诚之有龙见于东北因成绝句
秦观（宋代）

狂客走影暗悠悠，菡萏吹风五月秋。
黄绶不为无气概，苍龙垂尾送行舟。
唐书十六首 其二 五行志
郑学醇（明代）

绣陌休歌契苾儿，百年天地几推移。阴阳调燮凭谁在，九月梨花折一枝。
摸鱼儿 中都饯荀平叔都事赴大都
许有壬（元代）

正荒寒似逃空谷，佳人又话离别。风低白草天无际，漠漠平沙如雪。

心欲折。看落日飞鸿，一线明还灭。长歌激烈。把湖海襟期，关山风物，取次付弹铗。

毛锥子，千古钻研搜刔。谁知更比鸠拙。仲宣不作登楼赋，闲杀一天秋色。

珊佩玦。羡公去鸣驺，醉上长安陌。予怀转结。怕紫塞寒深，碧云暮合，酒醒见明月。
社日
王炎（宋代）

日暖泥融燕子飞，海棠深浅注胭脂。
一杯社日治聋酒，报答春光烂漫时。
高士咏·鲁仲连
吴筠（唐代）

仲连秉奇节，释难含道情。一言却秦围，片札降聊城。
辞金义何远，让禄心益清。处世功已立，拂衣蹈沧溟。
西墅新居
齐己（唐代）

渐渐见苔青，疏疏遍地生。闲穿藤屐起，乱踏石阶行。

野鸟啼幽树，名僧笑此情。残阳竹阴里，老圃打门声。
殊胜寺留别舍弟
皇甫汸（明代）

野寺随林建，幽扉面水开。上方今夜月，千里故乡台。

酒为闻鸡散，帆应逐雁回。佳期迷后会，含意问如来。
题张乔升平里居
许棠（唐代）

下马似无人，开门只一身。心同孤鹤静，行过老僧真。

乱水藏幽径，高原隔远津。匡庐曾共隐，相见自相亲。
相和歌辞。王昭君三首
郭元振（唐代）

自嫁单于国，长衔汉掖悲。容颜日憔悴，有甚画图时。

厌践冰霜域，嗟为边塞人。思从汉南猎，一见汉家尘。

闻有南河信，传闻杀画师。始知君惠重，更遣画蛾眉。
清旷堂
章宪（宋代）

吾慕仲公理，卜居乐清旷。兹焉惬吾愿，名堂以自况。

我无适俗韵，且乏肉食相。何许寄吾生，栖迟翳穷巷。

境幽有经行，心远无得丧。从容大化中，信是羲皇上。
李仁甫用东坡寄王定国韵赋新罗参见贻亦复继作
张栻（宋代）

三韩接蓬莱，祥云护山顶。涵濡雨露春，吞纳日月景。

美荫背幽壑，灵根发奇颖。艰难航瀚海，包裹走湖岭。

仙翁阅世故，未肯遽生瘿。相期汗漫游，岁晚共驰骋。

愿持紫团珍，往扣黄庭境。想翁面敷腴，玉色带金井。

芸芸纳归根，湛此方寸静。清规照浊俗，不惑类杨秉。

悬知药笼中，此物配丹鼎。从今谈天舌，不用更浇茗。
送郑业师之汉阳
徐熥（明代）

春风吹柳枝，处处鸣鶗鴂。七十四老翁，犹作天涯别。

若比少壮游，此情倍呜咽。贫来褐不完，老去头如雪。

游非尚子怀，辩岂君卿舌。出门靡所甘，苦为饥寒迫。

湘江道路长，楚水烟波阔。兹行毋滞淫，门人望回辙。
饮张湘晓吏部鹤林别业
笪重光（清代）

读书曾爱杜鹃楼，霜叶红时坐未休。别后烟霞常入梦，重来松菊正逢秋。

欲寻老衲精蓝改，话到青山白发羞。好是结茅邻仲蔚，不教城市隔林丘。
弦月
华岳（宋代）

人间离别最堪怜，天上嫦娥恐亦然。
昨夜广寒分破镜，半奁飞上九重天。
九日简留松涧
蒲寿宬（宋代）

瀼瀼白露坠，独起行绕篱。
岂泥兹晨游，偶谐昔人期。
白衣已缥缈，幅巾自淋漓。
举杯泛寒荣，何以慰所思。
登山极野望，涕泗空涟洏。
戚戚霜叶语，雁过鸣声悲。
参军尔何事，帽侧无人知。
莫轻一时谑，贻此千载嗤。
餐英饮沆瀣，政坐骚人痴。
起酹彭泽翁，此意堪语谁。
墨池
胡融（宋代）

吾闻逸少笔，人手銛如戈。
结庐在华顶，凿池派天河。
书将鬼汗在，墨遣神手磨。
掞藻卧白云，秃兔堆成坡。
临池日月远，素流变玄波。
咨嗟抚遗迹，寒猨啼薜萝。
搏壁寻瘗鹤，入洞求换鹅。
长松落青荫，石巘空摩挲。
句
苏为（宋代）

夜浪珠还浦，春泥象印踪。
送宫人入道
王建（唐代）

休梳丛鬓洗红妆，头戴芙蓉出未央。弟子抄将歌遍叠，

宫人分散舞衣裳。问师初得经中字，入静犹烧内里香。

发愿蓬莱见王母，却归人世施仙方。
次韵留守相公佳雪应时
文彦博（宋代）

同云瑞雪符丘祷，喜气欢声动洛师。农事迎知春后望，时寒顺应腊前期。

抽毫未见三英赋，贵纸先传六义诗。贤者与民同此乐，下民无复共嗟咨。
宿扬子江口一首
刘一止（宋代）

客桥沙觜渺纵横，二纪风烟老此行。待得江头明月出，恰当船此暗潮生。

旅人梦冷无留想，别浦帆归有呼声。断念此生惟付酒，为谁惊走撰瓶罂。
吴中柳枝七首 其五
陈秀民（元代）

白日欲暮入空房，手把银烛照西窗。绣帏芙蓉开两两，金屏翡翠立双双。
钟陵夜宿闻钟
范梈（元代）

中年江海梦灵皇，夜半闻钟似上阳。一百八声犹未已，更兼云外雁啼霜。
蝴蝶
谢逸（宋代）

粉翅双翻大有情，海棠庭院往来轻。当时只羡滕王巧，一段风流画不成。
东家四时词四首 其二
虞集（宋代）

摩挲旧赐碾龙团，紫磨无声玉井寒。鹦鹉不知谁是客，学人言语近阑干。
自江源过双流不宿径行之成都
陆游（宋代）

断筰飘飘挂渡头，临江立马唤渔舟。
少城已破繁华梦，老境聊寻汗漫游。
斜日驿门双堠立，早霜风叶一林秋。
诗材满路无人取，准拟归骖到处留。
采桑子
石孝友（宋代）

凌花镜里桃花笑，清影团团。月淡风寒。深夜移灯许细观。
武陵溪上当时事，何处飞鸾。泪纸惊澜。飘尽红英不忍看。
偶书二首 其一
程俱（宋代）

我身如甘柘，既压无复味。一为老所压，乃与枯柘类。

出家既后时，止观若昏睡。唯于读诵中，味出甘柘外。

不作算沙人，依语不依义。
红色鹦鹉
严而舒（明代）

翠衿丹喙集阶墀，小字传呼赤凤宜。昔挂雪衣名号羙，今蒙朱凤羽毛奇。

光摇汉殿矜华彩，色映吴姬有艳姿。莫恃陇西声价重，已闻鹰隼集高枝。
芝岩禅师赞
释大观（宋代）

和气蔼丛芝，触著变荆棘。
笑把凌霄峰信脚踏翻，直得新昌石佛额汗出。
慈云峰顶，机用纵横。
凌空驾虚，从其建立。
高仑苍苍，东湖羃羃。
僧繇妙笔亦难传，丝毫不动成狼藉。
咦。
次韵李怀安赠何宪五绝 其四
王十朋（宋代）

炙手权门尽好官，云山高卧老江干。相期晚景全名节，富贵何须著眼看。
和昭德孙燕子韵
何梦桂（宋代）

说著兴亡事不同，且斟玄玉驻颜红。
云轩梦断宫花逝，采缕盟寒墓草丰。
处处社时茅屋雨，年年春后楝花风。
人间不是无栖处，要认当年旧媪翁。
寄敦仁
欧阳澈（宋代）

高才松桂振芬芳，桃李根茎愧托傍。眩目文章舒丽锦，超群节操抗严霜。

快聋未卜闻谈绮，补劓期攀霭德香。时遣长须致双鲤，新诗无惜屡思量。
句
蔡肇（宋代）

柳间黄鸟路，波底白头天。
次韵子瞻送范景仁游嵩洛
苏辙（宋代）

寻山非事役，行路不应难。
洛浦花初满，嵩高雪尚寒。
平林抽冻笋，奇艳变山丹。
节物朝朝好，肩舆步步安。
酴醾酿腊酒，苜蓿荐朝盘。
得意忘春晚，逢人语夜阑。
归休三黜柳，赋咏五噫鸾。
鹤老身仍健，鸿飞世共看。
云移忽千里，世路脱重滩。
西望应思蜀，东还定过韩。
平川涉清颍，绝顶上封坛。
出处看公意，令人欲弃官。
诉衷情
韦庄（唐代）

烛烬香残帘半卷，梦初惊。花欲谢，深夜，月笼明。

何处按歌声，轻轻。舞衣尘暗生，负春情。

碧沼红芳烟雨静，倚兰桡。垂玉佩，交带，袅纤腰。

鸳梦隔星桥，迢迢。越罗香暗销，坠花翘。
祁阳道中次韵三首答薛司徒 其三 寄赠钱太守昕乃翁公达寿七十
韩雍（明代）

春色平分五日前，椿堂初度庆希年。鸾书久拜山中相，鹤发真成地上仙。

膝绕锦袍颜似玉，门迎珠履酒如泉。宦游不得逢嘉会，遥祝遐龄定八千。
颂古三十九首
释道枢（宋代）

十方世界一面镜，镜裹看形未足真。
摸著鼻头渠是我，那时方见本来人。
石笋峰
俞桂（宋代）

异种休参玉板禅，崭然一角立层巅。
远尖自抱云根壮，叠藓谁疑雨箨缠。
梦里三生空过眼，胸中千亩漫流涎。
此龙难入宁僧谱，出土摩霄是几年。
观僧作藏会
王洋（宋代）

推崇社首劝来人，岁结春缘转宝轮。
诛及米监知产罄，事干生死见诚真。
归持福寿凭怀券，时及暄和谓有神。
安得劝农官考古，春秋礼射莫辞频。
洞霄宫
陈尧佐（宋代）

谷口停骖上翠微，五云宫殿闢金扉。
不知何处朝元会，却见龙鸾队仗归。
新年
鲍镳（清代）

十字红云路，千门霁雪天。人多怀少日，我亦爱新年。

读书聊三友，流觞过二泉。梅花倚岩户，一笑是因缘。
咏橘
袁燮（宋代）

风劲霜清木落时，金丸粲粲压枝重。
贫家不作千奴计，一树庭前也自奇。
词变 蝴蝶儿 其十七 变醉公子
丁澎（清代）

楼上愁。双燕柔。草萋庭满下帘勾。倚倦罢梳头。

早起弓鞋窄，怯行红露稠。来朝送梦随天远，空闺寒怕秋。
和仁仲至荆门
胡寅（宋代）

虞帝当年辟四门，三苗那更蠢迷昏。
茫茫旧楚祗芳草，处处朱迷空断垣。
不原耦耕招素隐，要看良耜接深村。
韩公守戒谁能用，虎豹难凭折柳樊。
上巳日晚步商墓西村 其一
袁华（明代）

桑叶青时戴胜飞，红红白白映柴扉。枣花欲落缲车响，连臂行歌缓缓归。
灵龟洞
郭允升（宋代）

谁将快剑斫苍石，涌出玉虹三百尺。漭流直注古潭心，卷雾喷空潭影澄。

大声隐隐非雷霆，一洗万古山无青。崖崩谷断供奇秀，至今犹有龟蛇灵。

我疑神龙宅幽邃，颔有骊珠贪熟睡。为君鞭起跨玉京，坐致商霖藓旱气。
游天都
徐弘祖（明代）

路旁一歧东上，乃昔所未至者，遂前趋直上，几达天都侧。复北上，行石罅中。石峰片片夹起；路宛转石间，塞者凿之，陡者级之，断者架木通之，悬者植梯接之。

下瞰峭壑阴森，枫松相间，五色纷披，灿若图绣。因念黄山当生平奇览，而有奇若此，前未一探，兹游快且愧矣！

时夫仆俱阻险行后，余亦停弗上；乃一路奇景，不觉引余独往。既登峰头，一庵翼然，为文殊院，亦余昔年欲登未登者。左天都，右莲花，背倚玉屏风，两峰秀色，俱可手擥。四顾奇峰错列，众壑纵横，真黄山绝胜处！非再至，焉知其奇若此？

挟澄源、奴子仍下峡路。至天都侧，从流石蛇行而上。攀草牵棘，石块丛起则历块，石崖侧削则援崖。每至手足无可着处，澄源必先登垂接。每念上既如此，下何以堪！终亦不顾。历险数次，遂达峰顶。

惟一石顶壁起犹数十丈，澄源寻视其侧，得级，挟予以登。万峰无不下伏，独莲花与抗耳。时浓雾半作半止，每一阵至，则对面不见。眺莲花诸峰，多在雾中。独上天都，予至其前，则雾徙于后；予越其右，则雾出于左。

其松犹有曲挺纵横者；柏虽大干如臂，无不平贴石上，如苔藓然。山高风钜，雾气去来无定。下盼诸峰，时出为碧峤，时没为银海；再眺山下，则日光晶晶，别一区宇也。
句
王晞鸿（宋代）

峡覆琵琶弯水带，山歌毡帽送江声。
红尘紫陌江声外，绿嶂青岚书几间。
芒稻河
李楷（清代）

雨打小溪舟，闲心那著愁。却嗔溪入海，不许向东流。
咏齑
杨万里（宋代）

庾郎晚菘翡翠茸，金城土酥玉雪容。
如何俱堕瑶瓮中，却与醯鸡同闷宫。
金井银床水清泚，雪山冰谷盐轻脆。
秋风一月酿得成，字日受辛非麴生。
太学儒生朝复暮，茹冷啜寒那可度。
十年雪汁冻蔬肠，一夜饥雷听更鼓。
不如瓮头吏部瓮头醒，一逢受辛还一醒，
毕卓与尔同死生。
留别赵徽猷
邓深（宋代）

自客湖州市，时登韫美堂。
云烟看挥染，风月共平章。
酒子常同醉，梅兄已再香。
遽为今日别，欲乞旧诗囊。
似娘儿·橘绿与澄黄
赵长卿（宋代）

橘绿与澄黄。今小春、已过重阳。晚来一霎霏微雨，单衣渐觉，西风冷也，无限情伤。孤馆最凄凉。天色儿、苦恁凄惶。离愁一枕灯残後，睡来不是，行行坐坐，月在迥廊。
登香炉峰
屈大均（明代）

香炉峰万仞，吾度鹊桥来。明月随霜簟，天河接玉杯。

花间禹穴出，霞外赤城开。长啸凌沧海，仙人安在哉。
杂言
赵氏2（唐代）

上林园中青青桂，折得一枝好夫婿。

杏花如雪柳垂丝，春风荡飏不同枝。
浣溪沙 中秋同大竹兄联句
江瑛（清代）

小院苍苔向晚深。木樨香冷一轮清。几层帘影月阴阴。

分写秋光妆阁里，西风征雁北来声。传来霜信满芜城。
菩萨蛮·梅雪
周邦彦（宋代）

银河宛转三千曲。浴凫飞鹭澄波绿。何处是归舟。夕阳江上楼。波天憎梅浪发。故下封枝雪。深院卷帘看。应怜江上寒。波
赠宋牧仲方伯
刘淑颐（唐代）

曾入甘泉侍武皇，暂随红旆佐藩方。长承密旨归家少，出使星轺满路光。

谋略久参花府盛，风流三接令公香。

共言东阁招贤地，肯为诗篇问楚狂。
南郊杂韵（六首）
陆容（明代）

竹宫幽邃寂无声，风静空悬五色旌。
月色照人清沁骨，万松深处数寒更。
次韵明仲幽居春来十首
刘子翚（宋代）

蓬松衰发倦重簪，一榻惟便独寝甘。
却忆少陵诗句好，依然云林晓相参。
家园二首 其一
张侃（宋代）

当年迂叟圃初成，野草閒花不记名。康节巾车临小径，东坡诗板照高楹。

久知气象归前辈，拟学规模愧后生。惟有至公能格物，莫将险躁起心兵。
用前韵赠高持一
章甫（宋代）

全身当作冥飞鸿，无心要似云行空。
逢人未用青白眼，与世不妨牛马风。
暇日出门聊散步，雪晴爱此山无数。
骨寒那得使鬼钱，肠枯漫索惊人句。
迩来笔研欲生埃，旧雨来人今不来。
百岁光阴能几许，一春怀抱未曾开。
古人元不贵多技，大道由来常简易。
随呵之义复何忧，知我者希方足贵。
华阳道士亦能诗，不觉餐霞坐忍饥。
高山流水琴三弄，明月清风酒一卮。
相思不见频搔首，几欲招呼无斗酒。
从今与子遂忘年，有怀欲语子来前。
次韵昌甫 其五
韩淲（宋代）

我圃虽荒亦有梅，云何也会待春回。寻香逐色从头数，弄蕊攀春著眼催。

老境隙光真野马，新年律琯已飞灰。一枝千树俱能尔，莫负尊前得句来。
猫饮酒
李纯甫（金朝）

枯肠痛饮如犀首，奇骨当封似虎头。尝笑庙谋空食肉，何如天虎且糟丘。

书生幸免翻盆恼，老婢仍无触鼎忧。只向北门长卧护，也应消得醉乡侯。
闰秋十二夜宿胜力寺看月 其一
凌义渠（明代）

万岭遥将合，诸天此独尊。孤光艰一吐，石壁限朝昏。

影动藏何鸟，声来听似猿。久居僧梦坦，并不设篱樊。
东归
吴讷（元代）

跃马东归古歙州，铁衣如雪照清秋。
半生叨食君王禄，百战深遗母氏忧。
城上彩旗翻白虎，帐前金络控黄骝。
英雄出处缘忠孝，岂为人间万户侯。
偶得佳酒怀尹少稷闻其连日致斋在台作长句寄
韩元吉（宋代）

孔君一月二十九日醉，太常一年三百五十九日斋。
人生百岁年过隙，直与外物劳形骸。
君非太常何用尔，监祭有令时当差。
朝廷礼备百神秩，不比媚奥犹燔柴。
念居几日得閒暇，归胙餍饫妻奴哇。
重门咫尺不得见，使我有酒空相怀。
忆昔过从水南寺，风廊雪屋靡不偕。
灵山怀玉了在眼，苍翠突兀石笋铁柱如签排。
醉醚起舞对山水，狂歌亦和襄阳{上竹下左氵右卑}。
一时取乐未云足，后会回首何其乖。
今者相逢号朝士，仆仆听鼓趋天街。
欲观礼乐问文物，但见鼙鼓鸣江淮。
喜君头上冠作廌，文笔愈健诗愈佳。
青云万里要直气，幸勿触狐当触豺。
我今勃窣百僚后，自觉迂钝难为侪。
一杯耳热不共醉，夜长独坐烧寒稭。
隔墙降将新授节，丝竹间响骈金钗。
时逢富贵虽可羡，扰扰得失真蝇蜗。
江山到处有佳趣，故应赤舄输青鞵。
明年春风我欲赋归去，伫君功成作颂磨苍崖。
七盘关
李化楠（清代）

游客思家万里还，艰难初上七盘山。鸟啼绝谷深难见，猿上悬梯近可攀。

西指蚕丛开蜀道，北通云栈销秦关。幸逢老叟闻乡语，强破愁怀一笑颜。
春日病中
李建勋（唐代）

才得归闲去，还教病卧频。无由全胜意，终是负青春。

绿柳渐拂地，黄莺如唤人。方为医者劝，断酒已经旬。
乌夜啼（西叔兄生日）
魏了翁（宋代）

不肯呈身觅举，那能随俗为官。梅花寒＿书窗月，一味漂阳酸。

梅里无边春事，书中千古遐观。邻翁不识清闲乐，惊见满堂欢。
送赵德庄右司赴江东漕八首
曾协（宋代）

饱学兼内外，超然悟空无。
是身任东西，乾坤一蘧庐。
目前谩纷纭，一致总万殊。
良欲行世间，不效山泽癯。
入白门
林古度（清代）

白门迢递夕阳闲，千里闽天一日还。依旧客情无别事，逢人都问武夷山。
绝句五首 其四
吕陶（宋代）

可惜賨城足海棠，山头涧底尽芬芳。成都花品分先后，此地谁人为发扬。
南堂纳凉二首 其二
陆游（宋代）

浴罢闲无事，悠然寄一床。水风凉醉颊，松月上虚廊。

岸久乌纱侧，熏馀细葛香。今宵一美睡，何止傲羲皇。
题李义夫锁亭二首
陆文圭（元代）

昨日苍溪叟，曾来斫钓竿。
山童寻鹤不，失欲报平安。
倚杖
丘葵（宋代）

为怜情景好，倚杖立还移。
海近云来湿，波平日下迟。
归牛行砾确，幽鸟语沦漪。
觅句心将呕，傍人过不知。
秦吉了
张煌言（明代）

秦吉了，生为汉禽死汉鸟。塞南、塞北越禽飞，怅望故山令人老。

载鸣鸣华音，载飞飞华土；翮折翅垂，夷敢我侮！
于安城答灵运诗 其四
谢瞻（南北朝）

肇允虽同规，翻飞各异概。迢递封畿外，窈窕承明内。

寻途之既暌，即理理已对。丝路有恒悲，矧乃在吾爱。
与韩抚干大伦八首
袁燮（宋代）

思君风度心如结，何日从容迭献酬。
凉入郊墟能过错，奉陪童育两山游。
送友人游蜀
贾岛（唐代）

万岑深积翠，路向此中难。欲暮多羁思，因高莫远看。

卓家人寂寞，扬子业凋残。唯有岷江水，悠悠带月寒。
题画梅二首 其二 墨梅
陶宗仪（明代）

明月孤山处士家，湖光寒浸玉横斜。似将篆籀纵横笔，铁线圈成个个花。
过东林山
倪思（宋代）

世道荆榛似弈棋，奋身千仞复何辞。九霄地冷衣襟薄，五月山何杖履迟。

云外晚风驰铁马，日边香雾琐金螭。直须历遍丹梯险，方问嫦娥索桂枝。
送苏赵叟赴省试
陆游（宋代）

关路谁非观国宾，此君肝胆独轮囷。
故家遗俗欲坠地，博士议轮方要人。
久矣扁舟弄江月，往哉駸马踏京尘。
敕中墨色如鸦湿，日待东归一笑新。
羁馆除夕读老庄合刻漫赋十章 其十
郭之奇（明代）

惜吾不及古人俦，为是为非许熟酬。然也非然然自得，可乎是可可宜求。

荣枯一指晨昏异，祸福千门岁月流。除夕尽除凶悔事，天长地久复何忧。
證道歌 其一六○
释印肃（宋代）

不可得中祇么得，更无魔党相欺嚇。狂怖自歇即菩提，真净妙明无间隔。
暮春月内署书阁前海棠花盛开率尔七言八韵寄长卿谏议
张洎（宋代）

去岁海棠花发日，曾将诗句咏芳妍。今来花发春依旧，君已雄芳玉案前。

骤隔清尘枢要地，独攀红蕊艳阳天。疏枝高映银台月，嫩叶低含绮阁烟。

花落花开怀胜赏，春来春去感流年。清辞早缀巴人唱，妙翰犹缄蜀国笺。

共仰壮图方赫耳，自嗟衰鬓转皤然。因凭莺蝶传消息，莫望蓬莱有病仙。
登城西角楼眺望
何进修（明代）

一上闉阇眺晚晴，登临怀古重含情。水军不见当年寨，里巷犹存上古名。

炎海风烟开五岭，越王台榭控三城。可怜桥下滔滔逝，断送韶华只此声。
候夜行师七唱 其一
陈元光（唐代）

一从长发离京城，侍父寒暄经万程。上吁玄天低吁地，朝瞻红日夜瞻星。

诸君喜抵王师所，四顾伤为荆莽坰。群落妻拿凄泣声，俄然戎丑万交横。

司空淑人频劝谕，英雄死义无求生。马皮远裹伏波骨，铜柱高标交趾惊。

振旅龙江修战具，移文凤阙请增兵。
臙脂井
范成大（宋代）

腰支旅拒更神游，桃叶山前水自流。
三十六书都莫恨，烦将歌舞过扬州。
舟中偶成
何应龙（宋代）

黄帽招呼急下船，天明仅可过涵山。
朦朦一枕梅花梦，犹在寒窗纸帐间。
挂书牛角图
刘因（元代）

长安江都搏手空，台司光禄谁雌雄？大事既去乃尔耳，渠头不斫将安容？

喑呜千年楚重瞳，将军视之犹楚公。挂书牛角亦偶尔，史臣比拟良未同。

青青泽中蒲，秀色自凌空。可怜徐包徒，学术皆凡庸。

君不见群儿驱羊竟何功，晋阳桃李亦秋风。缑山图画有如此，何如长作多牛翁。
有闻帐中香以为熬蝎者戏用前韵二首
黄庭坚（宋代）

我读蔚宗香传，文章不减二班。
误以甲为浅俗，却知麝要防闲。